A fordítás az alábbi kiadás alapján készült:

Fiona McCullogh: 8 Steps to Reserve PCOS. Original English language edition published by Greenleaf Book Group PO Box 91869, Austin Texas 78709, USA. Arranged via Licensor’s Agent: DropCap Inc.

Copyright © 2016 Fiona McCulloch

All rights reserved.

Hungarian translation © Béres Edina, 2025

Hungarian edition © Jaffa Kiadó, 2025

Minden jog fenntartva.

Belívterv Greenleaf Book Group és Deborah Berne

Borítóterv Tillai Tamás

Fordította Béres Edina

Felelős szerkesztő Hessky Eszter

Felelős kiadó Rados Richárd

Jaffa Kiadó • www.jaffa.hu

ISBN 978 963 687 256 4

Jogi nyilatkozat

A könyvben található információk kizárólag tájékoztatási célt szolgálnak, nem helyettesítik az orvosi tanácsadást, alkalmazásuk az olvasó felelőssége. Minden egészségi problémájával forduljon orvoshoz, aki meghatározhatja, hogy a könyvben szereplő információk alkalmazhatók-e a konkrét esetben, illetve segíteni tud az egészségi problémákban és a kezelési módban. A kiadó nem vállal felelősséget a könyvben szereplő bármely javaslat követése miatt esetlegesen bekövetkező bármilyen egészségi problémáért.

Férjemnek, Shane-nek, a jövőbe látó, újító szellemnek
– köszönöm, hogy hittél bennem.

És a mi drága fiainknak, Logannek, Zacharynek és Theónak
– csordultig van veletek a szívem.

TARTALOM

Ajánlás

Előszó

Köszönetnyilvánítás

Bevezetés: Útmutató a könyv használatához

Első fejezet – A PCOS meghatározása

Második fejezet – 1. lépés: a gyulladás csökkentése

Harmadik fejezet – 2. lépés: Az inzulinrezisztencia kezelése

Negyedik fejezet – 3. lépés: A mellékvese-működés egyensúlyának helyreállítása és a hangulat javítása

Ötödik fejezet – 4. lépés: A túl magas androgénszint kezelése

Hatodik fejezet – 5. lépés: A hormonális egyensúly helyreállítása

Hetedik fejezet – 6. lépés: A pajzsmirigyműködés egyensúlyának helyreállítása

Nyolcadik fejezet – 7. lépés: Az egészséges környezet megteremtése

Kilencedik fejezet – 8. lépés: A kiegyensúlyozott táplálkozás kialakítása

A függelék – A PCOS és a termékenység

B függelék – PCOS és menopauza

C függelék – Elhízás, cukorbetegség, daganatos, valamint szív- és érrendszeri betegségek PCOS esetében

D függelék – Ajánlott étrendek és receptek PCOS-sel élő nők számára

E függelék
Források

Jegyzetek

Mutató

A szerzőről

AJÁNLÁS

A policisztás ovárium szindrómával (PCOS) először a kilencvenes években, akupunktúrás praxisom elején ismerkedtem meg alaposabban. Az egyetemi tananyag csupán kezdetleges információkkal szolgált a témában, és mindössze azt érintette, hogyan kell diagnosztizálni ezt a homályos és félreértett „rendellenességet”, illetve hogyan kell orvosilag kontrollálni, mivel gyógymód nincs rá.

Az akkori terápia a következőkből állt:

1.A páciens szedjen szájon át szedhető fogamzásgátlót.

2.Kezeljük gyógyszeresen az inzulinrezisztenciáját (ne törődjünk a mellékhatásokkal).

3.Amennyiben ciszták keletkeztek, el kell végezni a petefészek ék alakú sebészeti eltávolítását.

A klomifen nevű gyógyszer volt az egyetlen ajánlás, ha a meddőség is a tünetek részét képezte, de ritkán volt hatásos, és néha még rontott is a kórképen. Étrendi módosítások, a testmozgásra vonatkozó változtatások, táplálkozási és táplálékkiegészítési ajánlások, illetve az akupunktúra vagy a gyógynövények hatékonysága fel sem merült.

Amikor az első atipikus PCOS-páciensem segítségért fordult hozzám, tanácstalan voltam. A kínai orvosi szakirodalom nem foglalkozott ilyesféle forgatókönyvvel. Konzultáltam más „szakértőkkel” a keleti reproduktív medicina területéről, de egyiküknél sem jártam sikerrel. Semmiféle információ nem állt rendelkezésre bármiféle természetes kezelési lehetőségről. Összeszedtem magam. Kutatni kezdtem, majd még többet kutattam, és ahogy a praxisom egyre forgalmasabbá vált, a PCOS-sel diagnosztizált nőknél a szindróma számtalan megjelenési formájával találkoztam. Voltak, akik vékonyak voltak, de voltak olyanok is, akik súlyfelesleggel rendelkeztek. Némelyiküknek rendszeres volt a menstruációja, másoknak nem volt az. Voltak, akiknek a hormonális rendellenességükhöz más egészségügyi kórállapotok is társultak, amelyekkel kapcsolatban gyógyszeres kezelésben részesültek. Egyikük sem volt elégedett az orvosi ellátással. És mindegyikük szeretett volna teherbe esni.

A természetes meddőségi kezelések úttörője számára kihívásokkal teli feladatot jelent, hogy egyedül van, és a laboratóriumát olyan páciensek alkotják, akik számára nincs más lehetőség. Aztán idővel megérted, hogy melyek az adott egészségi állapot összetevői. Különböző természetes gyógymódokat alkalmazol (amelyek közül egyik sem bizonyított), és van, amelyik beválik. Van, amelyik nem.

Néha sikerült elérnem menstruációt olyan pácienseknél, akik nem menstruáltak, de előfordult, hogy a vérzés nem állt el. Ilyenkor muszáj volt kontrollálni a vérzést, mielőtt továbbléphettünk volna az ovuláció ösztönzésére.

A hónapok és évekig tartó próbálkozások és melléfogások végül sikerre vezettek. Azok a nők, akik módosítottak az étrendjükön, a táplálékkiegészítőiken és a mozgásprogramjukon, valamint gyógynövénykészítményeket kezdtek használni és akupunktúrás kezelésben részesültek, változásokat értek el. Többé nem kellett szedniük az inzulinrezisztencia és a glükózintolerancia kezelésére szolgáló problémás gyógyszereket. A vércukorszintjük normalizálódott, a menstruációjuk többé-kevésbé rendszeressé vált, és peteérésük is lett. Többüknél spontán várandósság is bekövetkezett.

Bár ez a fajta megközelítés nagyon hatékonyan működött, nem felelt meg a kettős vak, placebokontrollált, megismételhető, tudományos kutatással hitelesített vizsgálatok orvosi kritériumainak. Mivel minden nőt másképp kellett kezelni, az ő egyéni sajátosságainak megfelelően, ezért az eljárást eseti jellegűnek tekintették.

A PCOS nem egy fix diagnózis, számtalan megjelenési formája van. Nagy odaadásra és alaposságra van szükség ahhoz, hogy kiderítsd, miből áll egy adott páciens egyedi tünetegyüttese, és nagy türelemre mindkettőtök részéről, hogy megtaláljátok a megfelelő gyógymódot.

Ma már bővelkedik az internet a PCOS természetes kezelésével kapcsolatos információkban. Van, amelyik működik közülük, van, amelyik pedig nem. Én a magam részéről sok időt töltöttem azzal, hogy elvonulásokat tartottam, és a kínai gyógyászattal foglalkozó szakembereket tanítottam a természetes meddőségi kezelések különböző árnyalataira. Dr. Fiona McCullochot még a pályafutásom elején ismertem meg. Kiemelkedő szakember volt a szakterületén dolgozók között. Az első dolog, amit az egyik gyakorló elvonulásunk során észrevettem, a hatalmas empátiája volt. Mély bölcsességet hordozott magában, amely abból fakadt, hogy maga is megküzdött a saját gyógyulásáért. Ez ritka és szembetűnő érték egy egészségügyi szakembernél: a páciens így tökéletesen megbízik benne, mert tudja, hogy megjárta a gödör alját, és megerősödve jött ki belőle. A hasonló tapasztalattal rendelkező szakemberek olyan mélyen képesek megérteni a pácienst, ahová a tanult elme önmagában nem tud eljutni. Dr. McCulloch őszinte volt, és törődő. A következő, amit észrevettem benne, a hátborzongatóan sokrétű tudása volt. Azok közé az emberek közé tartozik, akiket nagyon jó érzés a tanítványaink között tudni: csaknem többet tudnak, mint mi. Folyton formában kell lenni miattuk, mert nagyon vág az eszük. Amint megtanul egy új koncepciót, azonnal a magáévá teszi, beépíti a már meglévő gazdag tudástárába, és máris készen áll újabb ismeretek elsajátítására.

Amikor Fiona megkért, hogy véleményezzem a kéziratát, alig vártam a megtisztelő feladatot. Már előre sugárzott belőlem a büszkeség és az izgalom. Amikor nekiültem a kézirat elolvasásának, le voltam nyűgözve. Sőt padlót fogtam. Nem létezik olyan dolog, amire ne tért volna ki a könyvében. Átolvastam rendkívül alapos és könnyen érthető magyarázatát arról, hogyan lehet azonosítani, kezelni és visszafordítani a PCOS-t. Többé már nem tekintem őt tanítványomnak – ő a PCOS kiemelkedő szakértője, akivel mindannyiszor konzultálni fogok, amikor kihívást jelentő esettel találkozom.

Nincs olyan vonatkozása a PCOS-nek, amire ez a könyv ne térne ki. Dr. McCulloch könnyen követhető terápiás iránymutatásai kötelezőek mindenki számára, aki a PCOS tüneteitől szenved. Alig huszonegynéhány év alatt rengeteget változott az, ahogy erről az állapotról gondolkodunk. Ha PCOS-t diagnosztizáltak nálad, vagy ha arra gyanakszol, hogy a tüneteidet PCOS okozhatja, kezdd ezzel a könyvvel. Először is tanuld meg megérteni önmagad. Vedd a kezedbe az egészségedet, és spórold meg a hatástalan kezelések zsákutcáiba torkolló, talán évekig is eltartó frusztrációt. A PCOS visszafordítható, és dr. McCulloch megmutatja, hogyan.

Randine Lewis, PhD, L.Ac, a The Infertility Cure: The Ancient Chinese Wellness Program for Getting Pregnant and Having Healthy Babies (A meddőség gyógyítása – Ősi kínai egészségprogram a fogantatásért és az egészséges babákért) és a The Way of the Fertile Soul: Ten Ancient Chinese Secrets to Tap into a Woman’s Creative Potential (A termékeny lélek útja – Tíz ősi kínai titok a női teremtő erő kibontakoztatásához) című könyvek szerzője.

ELŐSZÓ

Ha most diagnosztizáltak nálad policisztás petefészek szindrómát (PCOS), valószínűleg össze vagy zavarodva. Lehet, hogy órákig böngészed a Google-t, hogy többet tudj meg az állapotodról, és bár sok mindent találsz, amivel azonosulni tudsz, egyszerűen besokallsz a rengeteg információtól. Honnan tudhatod, hogy ezek közül melyik vonatkozik rád?

De az is elképzelhető, hogy az olvasott meghatározások és leírások egyáltalán nem adják vissza a te megéléseidet, és azon kezdesz el tűnődni, hogy a tapasztalataid miért nem felelnek meg a PCOS tipikus „tankönyvi” megjelenési formájának (küzdelem a testsúllyal, arcszőrzettel, pattanásokkal és a petefészekcisztákkal)?

Előfordulhat az is, hogy bár gyanítod, hogy PCOS-ben szenvedsz, de hivatalosan még senki sem diagnosztizálta, és az orvosok értetlenül állnak az eseted előtt. Vagy évekkel korábban a PCOS klasszikus formájával diagnosztizáltak, és már többféle kezelést is kipróbáltál, de a tüneteid mégsem akarnak elmúlni.

Remélem, ez a könyv hasznos iránymutató lesz számodra is. Az a célom, hogy minél több információt nyújtsak a PCOS-ről, hogy megmutassam, hogyan kezelhető hatékonyan a természetes gyógymódok segítségével, és legfőképpen, hogy képessé válj arra, hogy megértsd a tested működését.

Torontóban nőttem fel, és mindig is érdekelt az egészségügy, a tudomány és az orvostudomány. Bár most természetgyógyászként dolgozom, alapvetően tudományos szemlélettel közelítek az egészséghez. Az egyetemi alapképzés során a sejt- és molekuláris biológiára fókuszáltam, és lenyűgözött a sejtek belső működése és a szervezetünk biokémiája.

A PCOS-t illetően van egy személyes történetem is. Tinédzser koromban az első menstruációm később jelentkezett, mint a barátnőimé. Tizenöt, sőt majdnem tizenhat éves voltam. Sajnos azonban cisztás pattanások jelentek meg az arcbőrömön már az első menstruációm előtt. Amikor aztán végre elkezdtem menstruálni, kezdetben nagyon rendszertelen volt a ciklusom, mint ahogy sok lánynak abban az életkorban. Emlékszem, az iskolában azt tanultuk, hogy ez így normális, ezért nem is foglalkoztam ezzel tovább.

De ez évekig így maradt: a menstruációm teljesen rendszertelen volt, és soha nem jelentkezett három hónapnál sűrűbben. Sokszor előfordult, hogy akár hat hónapig sem menstruáltam.

Tinédzserként átlagos testalkatom volt, a hasam körül azonban súlyfelesleg halmozódott fel, és többet mutatott a mérleg alattam, mint most. Rendszeresen túlzásba vittem a cukor és a finomított szénhidrátok fogyasztását. Mindig éhes voltam, és nagyon nehéz volt abbahagynom az evést, ha egyszer elkezdtem. Igencsak aktív életet éltem, hosszú távokat futottam és teniszeztem, így valószínűleg ez akadályozta meg, hogy az anyagcsere-működésem kicsússzon a kezeim közül.

Aztán egyetemre mentem, és sok barátomhoz hasonlóan én is meghíztam. Az étrendem főképp szendvicsekből és az egyetemi menzán rendszeresen felszolgált tésztahegyekből állt. Akkoriban is hajlamos voltam leginkább a hasamra hízni. Emlékszem, evés után mindig nagyon álmos lettem, és nehezen tudtam ébren maradni az órákon. Nem igazán voltam összhangban a testemmel, és nem sokat foglalkoztam a menstruációmmal, illetve annak folyamatos rendszertelenségével. Bár továbbra is sportoltam, és rengeteg gyümölcsöt és zöldséget ettem, ez nem volt elég ahhoz, hogy felülírjam a sok szénhidrát hatását a szervezetemre.

Az igazat megvallva, szerencsésnek éreztem magam, amiért nem menstruáltam olyan gyakran. A középiskolai egészségtanórákon megtanultuk, hogy mindannyian egyediek vagyunk, és hogy normális, ha két menstruáció között nagyon hosszú idő telik el. Nem tudtam nem észrevenni azonban, hogy egyik barátnőmnek sem volt olyan rendszertelen a ciklusa, mint nekem.

A cisztás pattanásaim eközben tovább tomboltak. Míg a barátnőim bőre húszéves korunk körül elkezdett szépen kitisztulni, az enyém nem mutatta a javulás jeleit, sőt úgy tűnt, egyre rosszabb lett. Egy szemeszterre Oroszországba utaztam, ahol akkoriban (1996-ban) korlátozottak voltak az étkezési lehetőségek. Volt azonban rengeteg finom, friss kenyér, amely hamarosan az alapélelmiszeremmé vált. Az ott töltött idő alatt újabb tíz kilót szedtem fel a hasamra.

Miután hazatértem, a tanulmányaimnak azon a pontján tartottam, amikor el kellett döntenem, merrefelé induljak tovább. Tépelődtem. Kutató tudós legyek, vagy orvos? Mindig is az orvostudomány területén szerettem volna valamilyen formában dolgozni. Ellátogattam néhány laboratóriumba, és hamar rájöttem, hogy inkább emberekkel szeretnék foglalkozni, így az orvoslást tűztem ki célul. Az utolsó egyetemi félévben elkezdett megváltozni az egészséggel kapcsolatos szemléletem. Csatlakoztam egy holisztikus egészségklubhoz, változtattam az étkezésemen, és felkerestem egy természetgyógyászt, akitől sok segítséget kaptam.

Érdekelni kezdett az új tudományág, amely a természetgyógyászat és a táplálkozás területén volt kibontakozóban – nem véletlenül, hiszen az egyetemem az egyik vezető intézmény volt a táplálkozással kapcsolatos kutatások terén Kanadában. Bizonytalankodtam a hagyományos egészségügyi képzés és a természetgyógyászati továbbképzés között, és végül úgy döntöttem, hogy az egészséggel kapcsolatos meggyőződésemnek sokkal inkább megfelel az, ha táplálkozással és természetgyógyászattal foglalkozom.

A természetgyógyászati továbbképzésen eltöltött időszak alatt jelentős átalakuláson mentem keresztül. A táplálkozással és a diétával kapcsolatos információkkal felvértezve leadtam a felhalmozott súlyfeleslegemet. A menstruációm elkezdett egyre sűrűbben jelentkezni, néha akár negyvenöt napnál rövidebb időn belül is. Akkor még nem tudtam, minek tulajdonítsam ezt a változást. Visszatekintve azonban világos, hogy mi hozta magával a javulást.

Ami azonban továbbra sem nem javult, azok a cisztás pattanásaim voltak. A probléma folytatódott a diplomaosztó után is. Folyamatosan hatalmas, fájdalmas, vörös pattanások jelentek meg az államon, és hónapokig tartott, mire elhalványultak. Kétségbeesve kerestem a megoldást, amitől megtisztulhatna a bőröm. Kipróbáltam mindent, ami bőrgyógyászati szempontból elérhető volt, hosszú távú szájon át szedhető antibiotikumokat, mint a minociklin és a tetraciklin, valamint tretinoint, helyi antibiotikumokat és benzoil-peroxidot. Ezek közül volt olyan, ami átmenetileg enyhített a panaszaimon, de a kiváltó okot egyik sem gyógyította meg, és a pattanásaim továbbra is kitartóan jelen voltak.

A diploma megszerzése után elkezdtem érdeklődni a női egészség, illetve a hormonális egészség iránt, és elvégeztettem magamon néhány hormonvizsgálatot. Tekintettel az összes tünetemre és panaszomra, nagyon kíváncsi voltam rá, hogy beigazolódik-e a PCOS gyanúja. Valójában a tesztjeim azt mutatták, hogy nagyon magas a DHEA-S szintem – ami egy androgén hormon, és a szintje PCOS esetén gyakran magas, – valamint a luteinizáló hormon (LH) és a tüszőstimuláló hormon (FSH) aránya megfordult nálam. Ez utóbbi két olyan hipofízishormon, amelyek gyakran jelzik a PCOS-t. A szonográfus pedig megjegyezte, milyen sok tüsző (petesejt) van a petefészkemben. Összeállt a kép, és minden értelmet nyert: a rendszertelen ciklusaim, és a szűnni nem akaró pattanásaim, amelyek még felnőtt koromban is megmaradtak. Továbbá a PCOS-ben gyakori androgenetikus alopéciát, azaz férfias hajhullást is elkezdtem megtapasztalni.

Miután mindez kiderült, az orvosom egyetértett a diagnózissal. Elkezdtem különféle étrend-kiegészítőket és gyógynövényeket szedni, és a ciklusaim huszonnyolc naposra rövidültek, ami a mai napig így van. A testösszetételem megváltozott, a hasi zsírom mennyisége csökkent, és a pattanásaim állapota jelentősen javult. Most megelőzésként egy gyengéd, illóolajos készítményt használok. Pattanások mostanában ritkán fordulnak elő nálam, és a megjelenésük szinte mindig összefüggésbe hozható valamivel, amit ettem. Hosszú éveken át tartó, főként ovuláció nélküli ciklusok után jelentős javulás következett be a hormonális egészségemben, három gyermeket szültem, mind fiúkat, és mind a háromszor teljesen természetes úton estem teherbe. A legfiatalabb születésekor harmincnyolc éves voltam, és meglepő módon az a teherbeesés ment a legkönnyebben.

Mára megvannak az eszközeim ahhoz, hogy életem következő szakaszaiban is kordában tudjam tartani a PCOS-emet. Tudom, hogy bár már negyvenegy éves vagyok, még mindig harcolnom kell az anyagcserém egészségének megőrzéséért, de tisztában vagyok vele, mit kell tennem, és hogyan vigyázzak magamra.

Tizenöt éves klinikai praxisom során a saját hormonális állapotomban is javulást tapasztaltam, és számos nővel dolgoztam együtt, akik különféle egészségügyi problémákkal fordultak hozzám. A meddőségre, a PCOS-re, a pajzsmirigyzavarokra és az autoimmun rendellenességekre összpontosítottam. Idővel rájöttem, hogy a hormonális rendszer, az agy és az immunrendszer működése között szoros kapcsolat van.

Így, bár a könyv számos része idővel változhat, ahogy a szakértők a PCOS legmegfelelőbb diagnosztizálásának kritériumait meghatározzák, az azonban egészen biztosan nem változik, hogy a PCOS-sel diagnosztizált pácienseket mindig a saját egyedi biológiájuk alapján kell vizsgálni és kezelni. Boldogan osztom meg az ismereteimet veled ebben a könyvben, mely sokévnyi kutatás, gyakorlat és személyes tapasztalat eredménye. Őszintén remélem, hogy a segítségével te is fogsz tudni javítani az egészségeden és a közérzeteden.

KÖSZÖNETNYILVÁNÍTÁS

Először is szeretnék köszönetet mondani a pácienseimnek. Ti vagytok a legnagyobb tanítóim. Sokkal többet tanultam tőletek, mint amit valaha is olvashattam vagy kutathattam volna a témában. Rám bíztátok az egészségeteket, és lehetővé tettétek, hogy az elmúlt tizenöt évben nap mint nap többet tudjak meg a PCOS és más kórállapotok kezeléséről. Ebben a könyvben átadom mindazt, amit tőletek tanultam, abban a reményben, hogy másoknak is segíthet.

Hálás köszönettel tartozom azoknak, akik segítettek abban, hogy ez a könyv elképzelésből valósággá váljon. Catherine W.-nek külön köszönöm, hogy a kézirat korai változatait szerkesztette, bátorított, és a rá jellemző türelemmel végighallgatta nem egy nyafogásomat. Köszönöm az ügynökömnek, Stephany Evansnek, aki kitartott mellettem az elsőkönyves szerzők könyvének kiadásával járó kihívások során. Köszönöm drága barátaimnak: dr. Mary Wongnak az éjszakába nyúló ötleteléseket és a kölcsönös támogatást, és dr. Tanya Wylde-nak, aki osztozik a téma iránti szenvedélyemben, hogy mindig kész volt meghallgatni az ötleteimet és a vizsgálódásaim eredményét. Köszönöm dr. Randine Lewisnak a folyamatos mentorálást és a belém mint szerzőbe vetett hitét, valamint dr. Michael Murray-nek az írói munkámhoz nyújtott útmutatását és tanácsait.

A Greenleaf Book Group minden munkatársának köszönöm a kiváló csapatmunkát, és hogy segítettek valóra váltani az álmom, és megjelenhetett a könyvem. Köszönettel tartozom a szerkesztőimnek: Diana Ceresnek a hasznos gondolataiért és megfontolandó tanácsaiért, amellyel a könyv szerkezetét alakította, és Lindsey Clarknak a részletekre fordított aprólékos figyelméért és türelméért. Hálás köszönet Debbie Berne-nek fenomenális tervezői munkájáért.

Köszönöm a White Lotus munkatársainak, dr. Erica Nikiforuknak és Vee Zeniuknak, akik tartották a frontot, és gondoskodtak a pácienseinkről, amíg a könyvet írtam.

Sokat köszönhetek a szüleimnek is, akik annak idején Skóciából keltek át az óceánon, mindössze egyetlen bőröndnyi holmival. Bátorítottak, ösztönöztek, és sok kötetnyi enciklopédiával táplálták a kíváncsiságomat. Megtanítottak arra, hogy tartsak ki az őszinte elköteleződéseim mellett, és soha ne adjam fel.

És végül, ez a könyv nem jöhetett volna létre csodálatos férjem, Shane segítsége nélkül, aki mindannyiszor bátorított, hogy folytassam az írást; de hálával tartozom a technikai szakértelméért is, amely számtalan helyzetet mentett meg. Köszönöm, hogy a legodaadóbb társ vagy az életben, a szerelemben és fiatal családunk összetartásában.

Bevezetés Útmutató a könyv használatához

Ezt a könyvet úgy alkottuk meg, hogy hasznos segítséget nyújtson a PCOS kezelésében, lépésről lépésre haladva. A bemutatott ismeretek orvosi vizsgálatokon alapulnak, mégis elsősorban az orvosi ellátás kiegészítéseként, nem pedig helyettesítőjeként szolgálnak. Ha PCOS-t diagnosztizáltak nálad, vagy úgy gondolod, hogy a panaszaidat PCOS okozza, akkor arra biztatlak, hogy keress fel egy orvost alapos kivizsgálás és a szükséges kezelés érdekében. A következő fejezetekben ismertetett gyógymódok – hacsak másként nincs jelezve –, hosszú távon is biztonságosan alkalmazhatók, azonban a hatásuk egyénenként eltérő lehet, ezért alkalmazásukat mindig egészségügyi szakember felügyelete mellett javasolt végezni. Kiemelten fontos azonban, hogy a kezelőorvosod rendszeresen ellenőrizze az állapotodat, mert az egyéni körülményeidtől függően szükség lehet az alkalmazott kezelés vagy adagolás módosítására.

A következő információk segítséget nyújtanak abban, hogyan használd a leghatékonyabban a könyvet. Miután elolvastad ezt a fejezetet, töltsd ki a fejezet végén található kérdőíveket, hogy kiderüljön, megvannak-e nálad a PCOS legjellemzőbb tünetei. Ezután továbbléphetsz a következő fejezetre, ha még mindig nem vagy biztos abban, hogy érintett vagy-e, illetve ha további ismeretanyagra van szükséged a pontosabb megítéléshez. A további fejezetek a PCOS visszafordításához nyújtanak útmutatást. A könyv végén található néhány függelék, amelyekben a termékenységtől és a várandósságtól kezdve a menopauzán át a cukorbetegség és a szív- és érrendszeri betegségek megelőzéséig számos információt kínálok, sőt még néhány receptet is javasolok, amelyek segíthetnek a PCOS kezelésében és visszafordításában.

A LÉPÉSEK RÖVID ÁTTEKINTÉSE

GYULLADÁS

Minden PCOS-sel diagnosztizált nőnek foglalkoznia kell a gyulladás témakörével, lévén a jelenlegi kutatások szerint a gyulladás a PCOS központi tényezője. Valódi autoimmun betegség esetén, vagy egyéb gyulladásos állapotokban, például 2-es típusú cukorbetegségben erre még fokozottabban oda kell figyelni. Töltsd ki a fejezet végén található kérdőívet, hogy kiderüljön, a te esetedben mennyire van jelen a gyulladás. Az átlagosnál magasabb testtömegindexű nőknek, illetve azoknak, akik a hasuk körüli területre híznak a leginkább, jelentősen nagyobb esélyük van a gyulladások kialakulására. A gyulladás csökkentésének kiemelten fontos részét képezi a 9. fejezetben szereplő táplálkozási ajánlások követése.

INZULINREZISZTENCIA

A legtöbb PCOS-sel élő nőnek foglalkoznia kell ezzel a kockázati tényezővel, különösképpen azoknak, akiknek a derékkörfogata meghaladja a kilencven centimétert, vagy túlsúllyal küzdenek. Az inzulinrezisztencia-kérdőív segítségével megtudhatod, mennyire valószínű, hogy inzulinrezisztenciád van.

Egyes PCOS-es nők esetében, különösen a nagyon soványaknál, az inzulinrezisztencia csak minimális mértékben van jelen, vagy kimutathatatlan. Náluk a szigorú diéta követése nem hoz olyan eredményeket, mint a súlyosabb inzulinrezisztenciával küzdő nőknél. A táplálkozási ajánlásokat nekik is érdemes figyelembe venniük, de a hormonális és gyulladásos elváltozásokra kell helyezniük nagyobb hangsúlyt. Fontos megjegyezni, hogy a PCOS nélkül élő nőkhöz képest még azoknak a pácienseknek is érzékenyebb a petefészke a túlzott inzulinbevitelre, akiknek nincs kimutatható inzulinrezisztenciájuk.

MELLÉKVESE, STRESSZ ÉS HANGULAT

A PCOS-sel élő nőknek már a mellékvese-kérdőív kitöltése előtt érdemes foglalkozniuk ezzel a tényezővel. A legtöbb nő esetében a mellékvese és a stressz valamilyen mértékben szerepet játszik ebben az állapotban. Ez különösen igaz azokra, akiknek mellékvese-eredetű, androgén túltermeléssel járó PCOS-ük van. A petefészekhez hasonlóan a mellékvesék – amelyek a vesék tetején helyezkednek el –, képesek androgén (férfi-) hormonokat termelni. Ez a PCOS egyedi típusa, amely többféle módon is eltérhet a megszokott formáktól. Úgy tapasztalom, hogy a legtöbb sovány testalkatú PCOS-es nőnek mellékvese-eredetű androgéntúltengése van, mivel ezek a hormonok bizonyos fokú védelmet nyújtanak a PCOS-ben gyakran megfigyelhető anyagcsere-lassulás ellen.

ANDROGÉNTÚLSÚLY

A PCOS-sel diagnosztizált nők többségének foglalkoznia kell ezzel a tényezővel is. Az androgénfelesleg, azaz a férfihormonok túltermelése rendszerint kismértékben még azoknál a nőknél is megjelenik a petefészek szöveteiben, akiknek nincs pontjuk az androgén kérdőívben – de csökkenthető az inzulinrezisztencia és az agyalapi mirigy-petefészek szabályozásával és a gyulladás kezelésével. Az androgéntúlsúly a PCOS egyik központi tényezője. A petefészkünkben lévő magas férfihormon-tartalom gátat szabhat az ovulációnak, a bőrünkben lévő túl sok androgén pedig nem kívánt szőrnövekedést, hajhullást és pattanások kialakulását okozza. Amint az androgénfeleslegről szóló fejezetben majd olvashatod, nagyon jó nyomozónak kell lenned ahhoz, hogy megállapítsd, nálad fennáll-e ez a tényező, mivel a vérvizsgálatok félrevezetőek lehetnek.

HORMONÁLIS EGYENSÚLYHIÁNY

Minden PCOS-sel élő nőnek javaslom, hogy töltse ki az erre vonatkozó kérdőívet, mielőtt ezzel a tényezővel mélyrehatóbban foglalkozna. Bár az androgénfelesleg az egyik legfőbb hormonális kihívás, amivel PCOS esetén találkozunk, gyakran előfordul más hormonok, például az ösztrogén és a progeszteron, valamint az LH és FSH szabályozási zavara is. Nem minden PCOS-ben érintett nőnek van problémája a peteéréssel, de a legtöbbjüknél előfordul valamikor az életük folyamán. A petefészek hormonjai (az ösztrogén és a progeszteron), valamint az agy és az agyalapi mirigy hormonjai (LH és FSH) közötti megfelelő egyensúly és pozitív visszacsatolás a kulcsa annak, hogy jól érezzük magunkat a bőrünkben, megelőzzük a hangulati zavarokat, és rendszeres menstruációs ciklusaink legyenek. Ezzel együtt sok nő esetében mire a korábbi tényezőket, például a gyulladást és az inzulinrezisztenciát kezelik, az egyéb hormonális egyensúlyzavarok is rendeződhetnek. Egyeseknél az is előfordul, hogy az inzulinrezisztenciájuk mértéke szinte elhanyagolható, az agyalapi mirigy-petefészek hormonjaik egyensúlya viszont jelentősen felborul. Ezért tehát mindig egyéni elbírálásra van szükség, és esetről esetre kell megkeresnünk, melyik tényező a legdominánsabb.

PAJZSMIRIGY

A PCOS-ben érintett nőknek javasolt kitölteni a pajzsmirigy-kérdőívet, mielőtt ezzel a tényezővel foglalkoznának. Jelentős súlyosbító faktornak számít, de nem minden PCOS-sel élő nőnél van jelen. A pajzsmirigybetegség, például az autoimmun pajzsmirigygyulladás gyakrabban fordul elő PCOS-ben. Mivel a pajzsmirigy alulműködése fokozza az inzulinrezisztenciát, az inzulinrezisztencia pedig csökkenti a pajzsmirigy működését, meglétét nagyon fontos felismerni és kezelni. Tanulmányok igazolják, hogy a pajzsmirigyműködésnek lehetnek speciális PCOS-specifikus tartományai, amelyek eltérnek a megszokottól, ezért mindenkinek érdemes tájékozódnia ezzel kapcsolatban, mielőtt elvégezteti a vérvizsgálatot.

KÖRNYEZET

A környezet jelentős hatást gyakorol a nők egészségére. Kiderült, hogy a környezeti hatások generációkon keresztül fennmaradnak, és hormonális problémák formájában adódnak át a gyerekeknek és unokáknak. Számos olyan méreganyag létezik, amely befolyásolja a PCOS megjelenését és súlyosságát, beleértve a műanyagokban található mérgeket is, mint például a BPA, a dioxinok és a peszticidek. Minden nőnek ajánlott elolvasnia az ebben a fejezetben ismertetett javaslatokat, és érdemes megpróbálnia beépíteni azokat az életébe, de akik nagyon magas pontszámot érnek el az erre vonatkozó kérdőívben, fokozottabban érintettek a környezeti problémákkal kapcsolatban, és különös figyelmet kell fordítaniuk a nyolcadik fejezetre, amely az egészségesebb környezet kialakításának lehetőségeit vázolja fel.

ÉTREND ÉS TÁPLÁLKOZÁS

Magától értetődik, hogy a PCOS-sel élő nők számára kulcsfontosságú tényező az egészséges táplálkozás. A PCOS az a női egészségügyi kórállapot, amely talán mind közül a legjobban reagál az étrendi változtatásokra. Bizonyos esetekben a táplálkozás megváltoztatása önmagában képes a legtöbb tünetet visszafordítani. Mivel a legtöbb PCOS-ben érintett nő valamilyen fokú inzulinrezisztenciával is küzd, mindegyiküknél jellemzőek a különböző gyulladásos folyamatok, ezért az inzulinszintet szabályozó, gyulladáscsökkentő étrend követése gyakran a leghatékonyabb eljárás. Ennek ellenére a PCOS-sel élő, vékony testalkatú nők táplálkozási szokásainak megközelítése más kell, hogy legyen, mint azoké, akiknek magasabb a testtömegindexük. Számos különféle étrend létezik, amelyek eredményesek lehetnek a PCOS kezelésében. Vannak azonban olyan páciensek is, akik bár kiváló étrendet követnek, továbbra is szenvednek a tünetektől. Ez is azt mutatja, hogy a PCOS sokféleképpen megnyilvánulhat, és akár minden egyes nőnél másképp jelenhet meg.

KÉRDŐÍVEK

A következő kérdőívek segítséget nyújthatnak a tünetek pontos meghatározásához, hogy kiderüljön, mely tényezők kezelése a legfontosabb a te esetedben. Szánj néhány percet ezek kitöltésére, hogy megtudd, hol helyezkedsz el a PCOS spektrumában. Ha bizonyos területeken markánsabb eltérést mutat a teszt, érdemes lesz kiemelt figyelmet fordítanod a könyvnek azokra a fejezeteire, amelyek ezekhez a tünetekhez kapcsolódnak. Ha nem vagy biztos benne, hogy van-e PCOS-ed, tanulmányozd át az első fejezetben található kérdéseket, amelyek segítenek eldönteni, hogy valóban érintett vagy-e.

GYULLADÁSKÉRDŐÍV

A gyulladás kulcsfontosságú tényező, ami minden PCOS-ben érintett nőnél jelen van. Amint az alábbiakban látni fogod, a gyulladás szintje lehet mérsékelt vagy súlyos.

1.Fájdalmat érzek a testemben – ez lehet nyak-, hát-, térd- vagy fejfájás.

2.Bőrkiütéseim vannak – ez lehet ekcéma, pikkelysömör, rosacea vagy allergiás bőrgyulladás.

3.Krónikus emésztési problémáim vannak – puffadás, hasmenés, fekély, reflux vagy emésztési zavar.

4.Asztmám vagy allergiám van.

5.Állandóan fáradtnak és erőtlennek érzem magam.

6.Olyan étrendet követek, amely nem teljes értékű élelmiszereken alapul, és sok feldolgozott ételt, illetve cukrot tartalmaz.

7.Van olyan családtagom, aki autoimmun betegségben szenved.

8.Hivatalosan diagnosztizálták nálam a PCOS-t.

Ha ezek közül 5–8 állításra igennel válaszoltál, valószínűleg súlyos gyulladás van a szervezetedben. Ha az igen válaszok száma 1 és 4 között van, feltehetően mérsékelt a szervezetedben levő gyulladás mértéke.

INZULINREZISZTENCIA-KÉRDŐÍV

1.A derékkörfogatom legalább 90 cm (normál vagy erős testalkat esetén), illetve legalább 80 cm (vékony testalkat esetében).

2.Elsősorban a hasam köré hízom.

3.Erősen kívánom az édességet.

4.Nehezen tudok fogyni.

5.Erősen kívánom a szénhidrátokat, például a rizst, kenyeret vagy burgonyát.

6.Nem érzem magam könnyen jóllakottnak, ezért túl sokat eszem egyszerre, vagy időnként falásrohamaim vannak.

7.A közvetlen családomban (anya, apa, nagyszülők, testvérek, nagynénik/nagybácsik) van, aki cukorbetegségben szenved.

8.Érzékeny vagyok arra, ha hosszabb ideig nem eszem, és ilyenkor hipoglikémiás tüneteim jelentkeznek, például remegés, ingerlékenység vagy szédülés.

9.Sötét, bársonyos foltok jelennek meg a bőröm redőiben, például a nyakam hátsó részén, a combtövemnél vagy a hónom alatt (acanthosis nigricans).

10.Bőrnövedékeim (fibrómáim) vannak.

11.Zsírmájam van.

Amennyiben 7–11 állításra igennel válaszoltál, valószínűleg súlyos inzulinrezisztenciád van. Ha 3 és 6 között van az igen válaszaid száma, feltehetőleg mérsékelt inzulinrezisztenciával élsz, ha pedig 0 és 2 között válaszoltál igennel, enyhe vagy nem kimutatható mértékű inzulinrezisztenciád lehet.

MELLÉKVESE- ÉS STRESSZKÉRDŐÍV

1.Nagyon sok stressz van az életemben.

2.Az elmúlt 5–8 évben rendkívüli stresszt éltem át.

3.Nem alszom eleget.

4.Szorongok.

5.Depressziós vagyok.

6.Túl sok cukrot fogyasztok.

7.Gyakran van heves szívdobogásérzésem.

8.Sok kávét iszom, hogy átvészeljem a napot.

9.Könnyen leszek ingerült.

10.Súlyos hangulati ingadozásaim vannak a menstruáció előtti időszakban (PMS).

11.Alacsony a vérnyomásom.

12.Szédülök, amikor túl gyorsan állok fel.

13.Túlhajszolom magam, és nem szánok időt a pihenésre.

14.Orvosi okból szedtem szteroidokat.

15.A hasam körül halmozok fel túlsúlyt.

16.Jelenleg étkezési zavarom van, vagy korábban volt (falásroham, anorexia, bulimia vagy orthorexia).

17.Alacsony a libidóm.

18.Gyengének érzem az izmaimat.

19.Délután 3 és 5 óra között nagyon fáradtnak érzem magam.

20.Esténként érzem magam a legjobban.

21.A vérvizsgálataim során magas DHEA-S értéket mértek.

Ha 14 és 21 között van az igen válaszaid száma, akkor valószínűleg súlyos mellékvese-, illetve stresszterheléssel kell számolnod. Amennyiben 5 és 13 között válaszoltál igennel, feltehetőleg mérsékelt mellékvese-, illetve stresszterhelés jellemző rád. Ha pedig 1 és 4 között válaszoltál igennel, ez a két terület valószínűleg enyhén érintett.

ANDROGÉNDOMINANCIA-KÉRDŐÍV

1.Hirsutizmusom van, vagyis az államon, az arcomon, a felső ajkam környékén, a mellkasomon vagy a hasamon felesleges, illetve durva szőrnövekedést tapasztalok.

2.Húszéves korom után jelentősen megnövekedett a makacs pattanásaim száma. Azt tapasztaltam, hogy az állkapocs vonala, a hát és az áll körül koncentrálódnak, illetve intenzív kezelés, például izotretinoin, vagy fogamzásgátló tabletták szedése után újra jelentkeztek.

3.Hullik a hajam, vagy elszórtan, vagy az elülső hajvonal mögött.

4.Mély a hangom.

5.Vérvizsgálat során magas DHEA-S-, tesztoszteron-, androsztendion- vagy DHT-szintet mutattak ki nálam.

Ha bármelyik pontra igennel válaszoltál, akkor jelentős férfihormon-többleted van (androgéndominancia).

HORMONEGYENSÚLY-KÉRDŐÍV

1.Életem során hosszabb időszakokon át 35 napos vagy annál hosszabb ciklusaim voltak.

2.Az ultrahangvizsgálat policisztás petefészket mutatott nálam.

3.Rendszerint későn ovulálok – a ciklus tizennyolcadik napja körül, vagy még később.

4.Gyógyszert kell szednem az ovulációm elősegítésére.

5.Már legalább egyszer előfordult, hogy a gyógyszerek nem hatottak.

6.A vérvizsgálat magas anti-Müllerian hormon (AMH) értéket mutatott ki.

7.A harmadik napon végzett vérvizsgálat magas luteinizáló hormon (LH) és tüszőstimuláló hormon (FSH) arányt mutatott ki.

8.A vérvizsgálat alacsony progeszteronszintet mutatott ki.

Ha bármelyik pontra igennel válaszoltál, akkor jelentős hormonális egyensúlyhiánnyal küzdesz.

PAJZSMIRIGYKÉRDŐÍV

1.Gyakran fázom olyankor is, amikor a körülöttem lévők nem.

2.Sokszor érzem magam fáradtnak vagy ok nélkül kimerültnek.

3.Nehezen fogyok, hiába diétázom és sportolok.

4.Székrekedésem van.

5.A bőröm száraz és gyakran hámlik.

6.A hajam töredezett, durva, száraz és hullik. A szemöldököm külső szőrszálai kihullottak.

7.A körmeim töredezettek.

8.Gyakran érzem depressziósnak magam, és sűrűn szorongok.

9.Krónikus izom- és ízületi fájdalmak gyötörnek.

10.Nyomást vagy duzzanatot érzek a nyakamban, nyelési nehézségeim vannak, és a hangom rekedtté vált.

11.Van olyan családtagom, aki pajzsmirigybetegségben vagy autoimmun betegségben szenved.

12.Magas a koleszterinszintem, és nem reagál étrendi változtatásra vagy a gyógyszeres kezelésre.

13.Az életmódommal összefüggésbe nem hozható, megmagyarázhatatlan súlyváltozásokat tapasztalok.

14.A memóriám és a koncentrációs képességem megváltozott.

15.A pajzsmirigyvizsgálatok rendellenes eredményt mutattak (beleértve az autoimmun pajzsmirigy-ellenanyagokat is), illetve már szedek pajzsmirigygyógyszert.

Ha vagy csak a 15. állításra, vagy a többi közül 10–14-re igennel válaszoltál, akkor jelentős pajzsmirigy-érintettséggel kell számolnod. Ha még nem vettél részt kivizsgáláson, mindenképp meg kellene tenned. Ha 5 és 9 között van az igen válaszaid száma, mérsékelt pajzsmirigy-érintettség valószínű, és indokolt a laboratóriumi vizsgálat. Ha 1 és 4 között válaszoltál igennel, akkor a pajzsmirigy-érintettség bizonyos jelei mutatkoznak, így ez esetben is indokolt a laboratóriumi vizsgálat.

Ha rendszeresen szedsz pajzsmirigy-gyógyszert, és az állapotod kontroll alatt van, akkor is javaslom a pajzsmirigyre vonatkozó fejezet végigolvasását, hogy a táplálkozással és az életmódbeli változtatásokkal optimalizálni tudd pajzsmirigyed egészségét. A pajzsmirigy működése összetett, és a gyógyszeres kezelés gyakran csak megközelíteni tudja azt, amilyen a természetes működése lenne.

KÖRNYEZETI TÉNYEZŐK KÉRDŐÍV

1.Az ételek melegítéséhez nagyrészt műanyag edényeket használok, vagy használtam régebben, illetve gyakran iszom műanyag palackból.

2.Gyakran fogyasztok (vagy fogyasztottam korábban) konzerveket, ideértve a dobozos üdítőitalokat is.

3.Csecsemőkoromban gyakran etettek műanyag cumisüvegből vagy műanyag itatópohárból.

4.Dolgoztam kiskereskedelemben, ahol nyugtákat kezeltem.

5.Fogászati szakterületen, fodrászatban, körömszalonban vagy más olyan szakmában dolgozom, ahol környezetkárosító anyagok hatásának vagyok kitéve.

6.Leggyakrabban nem biotermékeket vásárolok.

7.Növényvédő szerekkel dolgoztam a mezőgazdaságban, kertészetben, vagy édesanyám növényvédő szerek hatásának volt kitéve, mielőtt várandós lett velem.

Amennyiben a felsoroltak közül 1–3-ra igennel válaszoltál, közepes mértékű nálad a környezeti terhelés. Ha 4 és 7 között van az igen válaszaid száma, akkor ez a terhelés nagy mértékű.

Minden PCOS-ben érintett páciensnek fontos foglalkoznia a környezeti toxicitással, mert lehetetlen elkerülni a környezetnek az egészségre gyakorolt széles körű hatásait. Bár sem magunkat, sem a jövő generációit nem tudjuk teljesen megvédeni a mérgező anyagoktól, van néhány mód arra, hogy csökkentsük a káros hatásokat.

ÉTREND ÉS TÁPLÁLKOZÁS KÉRDŐÍV

1.Amikor korábban változtattam az étrendemen, jelentős javulást tapasztaltam a tüneteimben.

2.Van néhány olyan területe az étrendemnek, amelyen szerintem lehetne javítani.

3.Hetente legalább kétszer fogyasztok gyorséttermi ételt vagy édességet.

4.Erős sóvárgást érzek a cukor és a szénhidrátok iránt.

5.Nehezen tudom abbahagyni az evést, időnként falásrohamok törnek rám.

6.Nem szerepel elegendő zöldség az étrendemben.

7.Nem igazán tudom, mit kellene ennem.

8.Tisztában vagyok vele, hogyan kellene jól étkeznem, mégis nehezen tudok ténylegesen jó döntéseket hozni, amikor eljön az evés ideje.

9.Hajlamos vagyok mindig ugyanazokat az ételeket választani.

10.Vannak olyan időszakok, amikor megfelelően táplálkozom, majd jön egy olyan időszak, amikor rosszul.

11.Az inzulinrezisztencia-kérdőívben közepes vagy magas pontszámot értem el (3 és 10 között volt az igen válaszaim száma).

Ha 1 és 4 között van az igenek száma, akkor mérsékelten, de szükséged van támogatásra a táplálkozásban, és hasznodra válna az étrendi változtatás. Ha 5 vagy annál több állításra válaszoltál igennel, akkor nagyon hasznos lenne, ha változtatnál a táplálkozásodon.

SAJÁT SZEMPONTOK

Töltsd ki az alábbi táblázatot, karikázd be az érintettségeidet és azok intenzitását. Ezután olvasd át a könyv minden egyes fejezetét. Dolgozz a te esetedben fontos tényezőkön olyan mértékben, amennyire a kérdőívek értékelése indokolja. Ha például jelentős inzulinrezisztenciád van, akkor érdemes figyelmesen elolvasnod az arra vonatkozó fejezetet, és szorosan követned az ajánlásokat. Ha viszont például nincs jelentős hormonális egyensúlyhiányod, és rendszeresen van peteérésed, akkor valószínűleg nem az arra vonatkozó fejezetnek veszed a legnagyobb hasznát.

Az I-1. táblázat a nyolc kulcstényező mindegyikét felsorolja. Karikázd be a kérdőívekben kiszámított egyéni érintettségi szintedet minden egyes tényezőre vonatkozóan. Erre később is támaszkodhatsz majd, amikor a könyv egyes fejezetein haladsz át.

Terület

A saját érintettségi szinted

Gyulladás

mérsékelt

jelentős

Inzulinrezisztencia

enyhe/
nem kimutatható

mérsékelt

jelentős

Androgéndominancia

nincs

van

Hormonális egyensúly/Ovuláció

nincs

van

Mellékvese

enyhe

mérsékelt

jelentős

Pajzsmirigy

enyhe

mérsékelt

jelentős

Környezet

enyhe

mérsékelt

jelentős

Táplálkozás

nincs

mérsékelt

jelentős

Előfordulhat, hogy egy-egy pontra több időt kell fordítanod, különösen, ha az adott területen jelentős érintettséggel rendelkezel, míg más lépésekkel nem kell majd sok időt eltöltened. Valamint egy másik szempont, hogy amikor a kiváltó okokon, például a gyulladáson és az inzulinrezisztencián dolgozol, előfordulhat, hogy a problémák megoldódnak néhány más területen is, mielőtt odaérnél, és lehetséges, hogy azokon a területeken már egyáltalán nem is kell dolgoznod.

A teljes folyamat során, mindentől függetlenül törekedj arra, hogy környezetbarát megoldásokat alkalmazz. Minél előbb tesz valaki a környezete javításáért, annál jobb – különösen fontos ez, ha a gyermekvállalásra készülsz, hiszen a környezeti tényezők a jövő generációinak egészségét is befolyásolhatják.

Ez a könyv részletesen bemutatja mindazt, amit jelenleg a PCOS-ről tudunk. Ha gondolod, kövesd a blogomat vagy a Facebook-profilomat, ahol rendszeresen megosztom az itt bemutatott alapvető fogalmakat, amelyek idővel ismerőssé válnak majd a te számodra is. Azt tapasztalom, hogy a pácienseim a PCOS-sel kapcsolatos átfogó információkra vágynak leginkább, ezért az összes tudnivalót összefoglaltam ebben a könyvben – bár lehet, hogy az egészséged javításához nem szükséges minden részlet megértése. Keress bátran akár a blogomon, akár a közösségi médián keresztül, ha többet szeretnél megtudni a könyvben bemutatott fogalmak bármelyikéről.

A Jaffa Kiadó könyveinek teljes választéka megvásárolható könyvesboltunkban:

1114 Budapest, Vásárhelyi Pál u. 10.

Elektronikus változat:

eKönyv Magyarország Kft.

www.ekonyv.hu

Készítette Ambrose Montanus

Felhasznált betűtípusok

Noto Sans Symbols 2 – SIL Open Font License

Noto Serif – SIL Open Font License

Roboto – SIL Open Font License

Source Serif 4 – SIL Open Font License